KTAMเปิดขายกองทุนเกาหลีจ่าย2.10%ต่อปี
บลจ.กรุงไทยขายพันธบัตรเกาหลีใต้11เดือนช2.10% ต่อปี พร้อมส่งกองทุนพันธบัตรไทยขายรอบใหม่
20 ก.ค. 2553

บลจ.กรุงไทยขายพันธบัตรเกาหลีใต้11เดือนช2.10% ต่อปี พร้อมส่งกองทุนพันธบัตรไทยขายรอบใหม่
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน กรุงไทย (KTAM) เปิดเผยว่า ในสัปดาห์นี้ระหว่างวันที่  21- 27 ก.ค.2553 บริษัทจะเปิดจำหน่ายกองทุนเปิดกรุงไทย ฟอเรน ฟิกซ์อินคัม 11เดือน 4 ( KTFF11M4)    อายุโครงการ 11 เดือน มูลค่า 1,500 ล้านบาท
กองทุนจะลงทุนในพันธบัตรภาครัฐประเทศเกาหลีใต้ ทั้ง 100%   เครดิตเรตติ้งที่ AA  โดยฟิทซ์  ผู้ลงทุนจะได้รับผลตอบแทนประมาณการที่ 2.10% ต่อปี 
ส่วนกองทุนตราสารหนี้ในประเทศ  อยู่ในระหว่างการเปิดจำหน่ายรอบใหม่ ของกองทุนเปิดกรุงไทยสมาร์ท  อินเวส 6 เดือน 4 ( KTSIV6M4)   ตั้งแต่วันนี้ ถึงวันที่ 23  กรกฎาคม 2553    อายุโครงการ 6  เดือน เป็นกองทุนที่มีนโยบายลงทุนในพันธบัตรภาครัฐในประเทศ  99.50 %ส่วนที่เหลือลงทุนในเงินฝาก   ผลตอบแทนประมาณการที่  1.30 % ต่อปี  โดยทั้ง 2 กองทุนผู้ลงทุนไม่เสียภาษีหัก ณ ที่จ่าย 
ด้านภาวะการลงทุนในพันธบัตรเกาหลีใต้ ถึงแม้ว่าคณะกรรมการกำหนดนโยบายการเงินของเกาหลีใต้    ได้มีมติอนุมัติการขึ้นอัตราดอกเบี้ยนโยบายแล้วก็ตาม    แต่อัตราผลตอบแทนของพันธบัตรเกาหลีใต้ยังไม่ได้ปรับตัวขึ้น  เนื่องจากความกังวลเกี่ยวกับการฟื้นตัวของเศรษฐกิจโลกที่ยังไม่คลี่คลาย
นอกจากนี้  บริษัทเอกชนหลายแห่ง มีแผนที่จะทำการกู้ยืมเงิน โดยผ่านช่องทางของตลาดสวอป  จึงทำให้ต้นทุนของการป้องกันความเสี่ยงจากอัตราแลกเปลี่ยนเพิ่มขึ้น  ผลตอบแทนในรูปของสกุลเงินบาทจึงปรับตัวลดลง   แต่อย่างไรก็ตาม  การลงทุนในพันธบัตรเกาหลีใต้ ยังนับว่าเป็นกองทุนที่ให้ผลตอบแทนที่ดี  และมีการป้องกันความเสี่ยงจากอัตราแลกเปลี่ยนทั้งจำนวน